กลุ่มเหล็กเริ่มยิ้มออก
ผู้ประกอบการเหล็กฟันธง! ไตรมาส 3 บาดเจ็บถ้วนหน้าจากราคาเหล็กปรับตัวลง มากน้อยตัวชี้วัดฝีมือบริหารต้นทุน ไตรมาส 4 ราคาเริ่มขยับจีนปิดโรงงานขนาดเล็ก
20 ส.ค. 2554

ผู้ประกอบการเหล็กฟันธง! ไตรมาส 3 บาดเจ็บถ้วนหน้าจากราคาเหล็กปรับตัวลง มากน้อยตัวชี้วัดฝีมือบริหารต้นทุน ไตรมาส 4 ราคาเริ่มขยับจีนปิดโรงงานขนาดเล็ก
นายชูเกียรติ ยงวงศ์ไพบูลย์ ประธานกรรมการและกรรมการผู้จัดการ บริษัท เพิ่มสิน สตีลเวิคส์ (PERM) เปิดเผยว่า การค้าขายเหล็กในปีนี้มีความยากลำบากมากที่สุดในรอบกว่า 20 ปี เนื่องจากราคาเหล็กตั้งแต่ต้นปีถึงปัจจุบันขึ้นลง ถึง 3 ครั้ง ส่วนหนึ่งเป็นผลจากประเทศจีนซึ่งเป็นผู้ใช้และผลิตเหล็กรายใหญ่ของโลกจำกัดการใช้ไฟฟ้า ส่งผลให้โรงเหล็กขนาดเล็กบางโรงต้องปิดตัวทำให้การผลิตจากจีนน้อยลง ประกอบกับค่าเงินหยวนแข็งขึ้นการส่งออกยาก ส่งผลให้การส่งออกจากจีนน้อยลง ปริมาณเหล็กในตลาดหายไป ราคาจึงเริ่มขยับขึ้นได้
ผู้บริหาร PERM กล่าวว่า ผู้ประกอบการที่นำเข้าเหล็กแผ่น (SLAP) เป็นวัตถุดิบแปรรูปเหล็กที่ตุนสินค้าต้นปีจำนวนมาก เนื่องจากราคาต้นปีปรับตัวขึ้น โดยที่ไม่มีใครคาดคิดว่าไตรมาส 2 ราคาเหล็กจะปรับตัวลงมากระทบไตรมาส 3 ซึ่งปีนี้สถานการณ์ไม่ดี ผู้ประกอบการไม่ควรเก็งกำไร หรือเสี่ยงตุนสต๊อกไว้มากๆ แต่ซื้อเฉพาะที่ใช้ 
“ปีนี้ปวดหัวมาก เป็นปีที่ทำธุรกิจเหล็กยากที่สุด ปีนี้ขึ้นลง 3 ครั้ง ผลจากจีนซึ่งเป็นดัชนีชี้วัดสำคัญตัวหนึ่งของราคาเหล็กขณะนี้มีสัญญาณที่ดีขึ้น จากปริมาณการผลิตของจีนน้อยลง และไตรมาส 4 ต่อเนื่องไตรมาสแรกเป็นฤดูของการขาย ซึ่งไม่น่าห่วงเท่ากับไตรมาส 3” นายชูเกียรติ กล่าว 
สำหรับเพิ่มสิน สตีลเวิคส์ เป็นตัวแทนจำหน่ายเหล็กรีดร้อนรายใหญ่ และจำหน่ายเหล็กรีดเย็น ซึ่งตัดเป็นชิ้นงานส่งให้ค่ายรถยนต์ อุตสาหกรรมไฟฟ้า ซึ่งผลประกอบการไตรมาส 3 มีทิศทางบวก โดยยอดขายดีกว่าไตรมาส 3 ปีก่อน แต่ไม่ดีมากเมื่อเทียบกับไตรมาส 2 ปีนี้ ซึ่งเป็นช่วงฤดูฝน
นายบุญชัย จิระพงษ์ตระกูล กรรมการผู้จัดการ บริษัท ไทยง้วนเมทัล (TYM) ให้ความเห็นสอดคล้องว่า ราคาเหล็กปีนี้ขึ้นลงหลายรอบ ซึ่งไตรมาส 2 ปรับตัวขึ้นและลงในช่วงไตรมาส 3 ทำให้ผู้ประกอบการทุกรายได้รับผลกระทบหมด มากน้อยขึ้นอยู่กับต้นทุนและฝีมือในการบริหาร
“ไตรมาส 3 ทุกรายไม่มีใครสู้ไตรมาส 2 ได้ กำไรมากน้อย อยู่ที่ฝีมือใครบริหารต้นทุนได้ดีกว่ากัน ซึ่งการค้าเหล็กเดี๋ยวนี้ยากขึ้นมีการเก็งกำไรมาก อยู่ในแนวเดียวกับทองคำ ข้าว เป็นสินค้าโภคภัณฑ์ จึงไม่แปลกใจที่ราคาขึ้นลงแบบนี้ ต้องใช้ฝีมือบริหารต้นทุนและความเสี่ยงให้ได้” นายบุญชัย กล่าว
สำหรับ TYM การสั่งซื้อเหล็กม้วนรีดร้อนเพื่อแปรรูปเป็นเหล็กตัวซี จะซื้อในประเทศเป็นหลัก ระยะเวลาการสั่งซื้อไม่เกิน 15 วัน ทำให้ควบคุมต้นทุนง่าย ส่วนบริษัทที่นำเข้า สแลปจะใช้เวลานำเข้าและกระบวนการผลิตมากว่า 1 เดือน ทำให้มีความเสี่ยงต่อราคาเหล็กที่ผันผวน 
นายสมเกียรติ วงศาโรจน์ กรรมการผู้จัดการ บริษัท รีช เอเชีย สตีล (RICH) กล่าวว่า การสต๊อกเหล็กของแต่ละบริษัทจะมีต้นทุนไม่เท่ากัน ขึ้นอยู่ว่าซื้อช่วงไหน อย่างไร ซึ่งเป็นกลยุทธ์ของแต่ละบริษัท 
ด้านบริษัท จีสตีล (GSTEEL) วันที่ 8 พ.ย. จะมีการประชุมเจ้าหนี้หุ้นกู้เพื่อขอปรับโครงสร้างหนี้ ซึ่งผู้บริหารมีความมั่นใจว่าจะผ่านความเห็นชอบและทำให้บริษัทพ้นจากภาวะวิกฤตได้
ก่อนหน้านี้ บริษัท ทาทาสตีล (ประเทศไทย) หรือ TSTH เปิดผลงานไตรมาส 2 สิ้นสุดวันที่ 30 มิ.ย. 2553 ขาดทุนสุทธิ 208.36 ล้านบาท พลิกจากกำไรสุทธิในช่วงเดียวกันปีก่อนและไตรมาส 2 ทำให้รวม 6 เดือนขาดทุน 180.30 ล้านบาท
ดังนั้น สาเหตุหลักที่ทำให้กำไรลดลง 236 ล้านบาท จากไตรมาสแรก เนื่องมาจากราคาขายลดลงตันละ 500 บาท ขณะที่ต้นทุนขายเพิ่มขึ้นตันละ 600 บาท เป็นผลให้กำไรขั้นต้นลดลงตันละ 1,100 บาท